
МИНИСТАРСТВО ПРАВДЕ


11 000 БЕОГРАД                                         
Немањина 22–26



На основу члана 18. став 4. Закона о Заштитнику грађана („Службени гласник РС“, бр. 79/05 и 54/07), Заштитник грађана је са становишта своје законом утврђене надлежности, размотрио текст Нацрта акционог плана за преговарачко Поглавље 23: правосуђе и основна права, ради давања мишљења (у даљем тексту: Нацрт акционог плана), који је Министарство правде (у даљем тексту: Министарство) доставило на мишљење актом број 337-00-00088/2018-06 од 5. јуна 2020. године и даје следеће


МИШЉЕЊЕ НА НАЦРТ АКЦИОНОГ ПЛАНА ЗА ПРЕГОВАРАЧКО ПОГЛАВЉЕ 23: ПРАВОСУЂЕ И ОСНОВНА ПРАВА


Заштитник грађана поздравља напоре Преговарачке групе за Поглавље 23 на изради ревидираног Акционог плана од значаја за даље преговоре о приступању Републике Србије Европској унији.

Уважавајући захтев предлагача за хитност у поступању, Заштитник грађана непобитно указује на потребу да значајан плански документ као Акциони план за Поглавље 23 буде темељно и детаљно анализиран у за то предвиђеним роковима, сходно роковима за давање мишљења на системске прописе. Иако је ваш орган у обраћању Заштитнику грађана навео да је мишљење потребно доставити у што краћем року, скрећемо пажњу на потребу за благовременим и одговорним поступањем свих учесника у предметној ревизији у циљу конструктивног сагледавања и пројектовања садржаних активности, мерила и предвиђених рокова. 

С тим у вези, Заштитник грађана указује на потребу да се убудуће приликом достављања нацрта прописа ради достављања мишљења поступа у складу са Пословником Владе и прописаним роковима, у циљу омогућавања адекватног доприноса ове институције у анализи прописа који се односе на  област заштите људских и мањинских права.
Упркос наведеним ограничавајућим околностима да се Нацрт акционог плана, са образложењем, детаљно и свеобухватно размотри, Заштитник грађана у даљем тексту износи своје мишљење како следи.


Начелне примедбе
Tекст Нацрта акционог плана за преговарачко Поглавље 23 који је достављен Заштитнику грађана на мишљење, представља радну верзију или, у најбољем случају, преднацрт тог документа. Наиме, у садржинском смислу текст Нацрта у појединим областима/деловима не садржи адекватне активности, рокове, опредељена средства ни поуздане и мерљиве показатеље резултата планираних активности. Показатељи резултата се у појединим случајевима не могу довести у узрочно-последичну везу са планираном активношћу, а све заједно понекад ни са прелазним мерилом. 
У техничком смислу, текст Нацрта садржи бројне недостатке: поједине реченице се понављају, користе се колоквијални термини или различити термини за исти појам (нпр: просторије за задржавање и притворске просторије), поједине активности за које су опредељена значајна средства нејасно су формулисане, а за друге значајне активности нису предвиђена средства.
 Појединачне примедбе
[bookmark: _GoBack]У тексту Нацрта акционог плана за преговарачко Поглавље 23, у поглављу 3. Основна права, када је реч о Забрани тортуре нехуманог или понижавајућег третмана и кажњавања, није дат тренутни пресек стања, већ су уместо тога набројане поједине планиране активности које се односе на јачање капацитета Заштитника грађана, посебно у обављању послова Националног механизма за превенцију тортуре (у даљем тексту: НПМ), планови у вези са изградњом нових завода за извршење кривичних санкција и реновирањем постојећих, као и унапређењем инфраструктуре просторија за задржавање у полицијским станицама. Наведено је да планиране активности укључују и јачање механизма за мониторинг Министарства унутрашњих послова (требало би прецизирати да је реч о унутрашњем, интерном контролном механизму – Комисији за спровођење стандарда полицијског поступања) за примену стандарда полицијског поступања у области спречавања мучења и злостављања кроз обуку, унапређење система жалби, унутрашњу и спољну контролу, али нису обухваћене психијатријске установе, односно није посвећена пажња превенцији тортуре у њима. Иако би тренутни пресек стања требало да садржи свеобухватан приказ досадашњих постигнућа у имплементацији Акционог плана, Нацрт акционог плана у том погледу није довољно садржајан да би пружио слику стања у областима које обрађује.
У тачки  3.1. Забрана тортуре нехуманог или понижавајућег третмана и кажњавања, Заштитник грађана, у циљу унапређења положаја задржаних лица и поступања полицијских службеника према њима током трајања полицијског задржавања, предлаже као нову активност систематизовање радног места полицијски службеник задужен за спровођење мере задржавања лица, а носилац ове активности било би Министарство унутрашњих послова.
Даље, полазећи од тога да постојање просторија за саслушање лица које су технички опремљене представља један вид превентивног поступања и меру заштите лица лишених слободе од евентуалног недозвољеног поступања полицијских службеника, Заштитник грађана предлаже као нову активност аудио и/или видео опремање просторија за саслушање осумњичених лица у полицијским управама, односно полицијским станицама у саставу управа. Носилац предложене активности, Министарство унутрашњих послова, на тај начин би имплементирао у свој рад препоруке Европског комитета за спречавање мучења и нечовечног или понижавајућег поступања или кажњавања (CPT).
Такође, као нову активност, чији би носилац било Министарство унутрашњих послова, овај орган предлаже обезбеђивање посебних просторија за чување привремено одузетих предмета који су вези са извршеним кривичним делима, односно  прекршајима.  
За Прелазно мерило под тачком 3.1.1. као резултат спровођења мерила нигде се не помиње побољшање услова живота у психијатријским установама, иако се мерило односи и на те препоруке CPT, односно и на те установе.
У оквиру активности предвиђене под тачком 3.1.1.3. Изградња, адаптација и опремање просторија за задржавање у складу са препорукама Европског комитета за превенцију тортуре и нехуманог или понижавајућег третмана и кажњавања и извештајима Националног механизма за превенцију тортуре (Заштитник грађана), за коју су опредељена значајна средства из донације, потребно је као показатељ резултата определити, односно тачно одредити број изграђених и реновираних просторија за задржавање у свим подручним полицијским управама, као и крајњи рок за спровођење активности. Исказана је потреба да се изврши адаптација 184 просторије за задржавање, али нису дати конкретни показатељи резултата укупно нити на годишњем нивоу. 
Такође, потребно је ускладити терминологију тако да се уместо термина „притворска јединица“ увек користи термин просторија за задржавање. 
Код активности под тачком 3.1.1.4. предвиђено је унапређење полицијског поступања у области превенције тортуре кроз обуке чланова комисије, руководилаца и полицијских службеника, као и кроз редовне ненајављене контроле притворских јединица (важи иста примедба: треба да стоји просторија за задржавање). Носилац активности је Министарство унутрашњих послова, а један од предвиђених показатеља резултата је јачање капацитета надзорног механизма тог министарства, између осталог, и кроз унапређену координацију са Заштитником грађана и невладиним сектором. Будући да је активност усмерена на унапређење полицијског поступања у области превенције тортуре, а не на унапређену координацију са Заштитником грађана и невладиним сектором, одговарајући показатељ резултата за предвиђену активност превасходно би требало да буде смањење броја притужби поднетих, због непрофесионалног поступања полицијских службеника и смањење броја поднетих кривичних пријава и покренутих поступака за кривична дела из чл. 136. и 137. Кривичног законика (изнуђивање исказа и злостављање и мучење). 
У оквиру активности под тачком 3.1.1.4. Заштитник грађана предлаже додавање обука које ће унапредити положај лица лишених слободе, односно лица са менталним сметњама: обуке за криминалистичке инспекторе о техникама саслушања осумњичених лица и обуке  полицијских службеника о поступању према лицима са менталним сметњама. 
Заштитник грађана изражава задовољство што је предвиђена активност под тачком 3.1.1.5. унапређење сарадње са НПМ, али би показатеље резултата требало прецизирати да би били мерљиви (нпр. предвидети број одржаних састанака на годишњем нивоу и увећан проценат спроведених препорука НПМ од стране МУП). Такође, значајни показатељ резултата је и ефикасност у имплементацији препорука НПМ, односно рокови поступања по упућеним препорукама, а активност која би могла да се дода јесте обука, односно представљање мандата и рада Заштитника грађана  и НПМ полицијским службеницима, коју би обављали представници Националног механизма за превенцију тортуре.
Активности предвиђене под тачкама 3.1.1.7., 3.5.1.10. и 3.5.1.11. које се односе на писано обавештавање о правима лица лишеног слободе на језику који разуме, потребно је ускладити како се не би преклапале, а такође и предвидети средства за спровођење активности и краћи рок од првог квартала 2022. године (наведен у активности под тачком 3.5.1.11.). У сваком случају, потребно је да надлежни органи и до тада свако лице лишено слободе упознају са правима у свим фазама поступка и омогуће им остваривање тих права, што у случају да лице не разуме језик обухвата и ангажовање преводиоца/судског тумача.
Код активности под тачком 3.1.1.8. потребно је као показатељ резултата на годишњем нивоу одредити број припадника полиције и носилаца јавнотужилачке функције обучених за истрагу случајева злостављања и мучења у циљу спровођења ефикасних истрага о наводима злостављања и мучења од стране полиције или других државних органа у складу са новом методологијом истраге, као и опредељеним средствима.
Код активности под тачком 3.1.1.11. потребно је прецизирати показатељ резултата (нпр. навођењем броја и структуре запослених у свим заводима који су прошли обуке) на годишњем нивоу, а у складу са опредељеним средствима. Размотрити и друге могуће показатеље резултата који би могли указивати на успешност реинтеграције по истеку казне, као што су: број запослених осуђених, укључујући посебно рањиве групе, након истека казне, број зависника који успешно одржавају апстиненцију након истека казне, проценат смањења поврата и сл.
Под тачком 3.1.1.12. као активност је фактички наведена примена важећих прописа, односно континуирана примена одредаба Правилника о ближим условима за примену физичког спутавања и изолације лица са менталним сметњама која се налазе на лечењу у психијатријским установама и контрола примене. По ставу Заштитника грађана, континуирана примена важећих прописа не може се сматрати адекватном активношћу у оквиру Акционог плана за прелазно мерило 3.1.1 (Србија примењује све препоруке Европског комитета за спречавање мучења и нечовечног или понижавајућег поступања или кажњавања (CPT) и улаже у побољшање инфраструктуре и услова живота у затворима (укључујући здравствену заштиту), притворским центрима и психијатријским установама. Србија активно ради на смањењу претрпаности и спроводи обучавање и активности у погледу подизања нивоа свести о правима лица у притвору). Поштовање прописа требало би да се подразумева и да не изискује никаква финансијска средства. Због тога се основано поставља питање зашто је за такву активност предвиђено преко 21.000 евра годишње у периоду од 2020-2022. године. Потребно је размотрити планирање активности које би се фактички састојале у имплементацији препорука које НПМ упућује Министарству здравља и посећеним здравственим установама, као што су обезбеђивање одговарајућих обука здравствених радника о превенцији тортуре, препорукама и стандардима CPT, обуке о примени мере физичког спутавања, потребу за континуираном специјалистичком едукацијом средњег медицинског кадра у психијатријским установама за рад са ментално оболелим особама, унапређење животних услова у болницама и клиникама за психијатрију, обуке о примени Закона о заштити лица са менталним сметњама у погледу процедуре добровољне и принудне хоспитализације, информисане сагласности на медицинску меру, припрему одговарајућих образаца за сагласност пацијента на медицинску меру и друге упућене препоруке из извештаја о посетама НПМ психијатријским установама. Потребно је предвидети и одговарајуће показатеље резултата, што свакако није број посета Националног механизма за превенцију тортуре. 
Активност под тачком 3.1.1.13. Континуирана примена релевантних одредаба за примену физичког задржавања и изолације лица са менталним сметњама лишеним слободе (нпр. Специјална затворска болница, заводи за социјалну заштиту) и контрола примене формулисана је тако да се не може одредити на шта се односи, будући да се употребљени термини не налазе у важећим прописима нити су општепознати. Чак и да је ова активност прецизно формулисана, а да се састоји у примени прописа, као и код претходне активности, Заштитник грађана указује да се примена прописа не може сврстати под активност у постизању прелазног мерила.    
Активност планирана под тачком 3.1.1.14. Успостављање функционалног система деинстутуционализације у складу са новом Стратегијом заштите менталног здравља, суштински представља циљ, а не активност којом би циљ био достигнут, односно функционални систем деинституционализације био успостављен. Планирање конкретних активности захтевало би, између осталог, претходну анализу Програма о заштити менталног здравља у Републици Србији за период од 2019. до 2026. године и усвојеног Акционог плана за спровођење тог програма, а потом планирање и спровођење одговарајућих активности, које би се, примера ради, могле састојати у успостављању/отварању центара за заштиту менталног здравља у заједници, развијању појединица за посебно рањиве групе, као што су деца и млади са проблемима менталног здравља, адолесценти са болестима зависности, старе особе са менталним поремећајима, и тако даље.
Такође, активност под тачком 3.1.1.15. формулисана као: Обавезна примена развијених модела индивидуалних планова лечења у складу са препорукама CPT, за чије спровођење су планирана буџетска средства за период од три године, не садржи ни једну активност која би могла бити финансирана тим средствима, будући да се састоји у примени важећих прописа и стандарда поступања према особама са менталним сметњама. Уместо тога, потребно је размотрити спровођење обука о значају имплементације препорука CPT и начину сачињавања индивидуалних планова лечења (учешће тима здравствених радника различитих специјалности и активно учешће пацијента). Показатељ такве активности би могли бити извештаји НПМ из посета установама.
Активност под тачком 3.1.1.16. обухвата примену Акционог плана за спровођење Стратегије за смањење преоптерећености смештајних капацитета у заводима за извршење кривичних санкција у Републици Србији до 2020. године, те стога је потребно предвидети одговарајући рок за спровођење активности.
У активности под тачком 3.1.1.17. требало би прецизирати у ком правцу се планира проширење надлежности судије за извршење кривичних санкција да би се видело на који начин то утиче на превенцију тортуре. Поставља се питање зашто је за измену Закона о извршењу кривичних санкција предвиђено у буџету 48.900 еура, односно на основу којих критеријума се дошло до наведеног износа.
За активност под тачком 3.1.1.19. Спровођење обука за нове поверенике за алтернативне санкција као показатељ резултата предвиђен је мали број обучених повереника за алтернативне санкције годишње (7) до краја 2021. године, а опредељена су значајна средства, укључујући и за годину 2022. иако је крајњи рок за спровођење ове активности предвиђен до краја 2021. године. Сходно томе, потребно је поново размотрити ову активност како би се реално, јасно и прецизно дефинисали рокови, финансијска средства и показатељи резултата.
Имајући у виду да је у одељку Тренутни пресек стања, наведено да ће се капацитети Заштитника грађана нарочито ојачавати у погледу НПМ, требало је овај циљ конкретизовати кроз активност тако што ће се у активности под тачком 3.2.1.1. додати речи: „нарочито у обављању послова НПМ“, а у Показатељи резултата додати речи „Полазна основа у 2019: 5 државних службеника у Одељењу НПМ. Циљ: 8 државних службеника у НПМ“.
Код активности под тачком 3.2.1.3 Измена и допуна Закона о Заштитнику грађана у циљу јачања независности и унапређења ефикасности рада Заштитника грађана, нарочито у обављању послова Националног механизма за превенцију тортуре, предлажемо допуну активности и у виду измена и допуна Закона о Заштитнику грађана у виду послова Сектора за права детета јачањем капацитета Заштитника грађана у области права детета, као и независности заменика Заштитника грађана за  права детета. 
За измену Закона о Заштитнику грађана (активност 3.2.1.3.) планирана су средства у буџету у износу од 49800 еур, а за трајни смештај ЗГ 69.000 еур (активност 3.2.1.2).! Наредна активност је 3.2.1.4. са планираних 8.642 еур за израду правилника о систематизацији.
Заштитник грађана изражава задовољство што је предвиђена активност 3.2.1.5. Ефикасно поступање по препорукама Заштитника грађана: опредељена средства око 95.000 еура, а поред Владе и контролисаног органа, као носилац активности означен је и Заштитник грађана. Показатељ резултата би уместо: „Органи јавне власти у потпуности примењују препоруке Заштитника грађана“ требало да стоји „Извештај Заштитника грађана у којем се констатује да органи јавне власти у потпуности спроводе  препоруке Заштитника грађана“. 
Код активности под тачком 3.2.1.6. Редовно праћење ефикасности поступања органа јавне власти по препорукама Националног превентивног механизма, показатељ резултата би требало да буде „Извештај НПМ у којем се констатује повећање процента извршених препорука“ уместо „Повећан број примењених препорука Заштитника грађана од стране органа јавне власти“. Даље, показатељ резултата у оквиру ове тачке је наведен као Повећан број примењених  препорука  Заштитника грађана од стране органа јавне власти, уместо потпуна имплементација препорука имајући у виду показатељ резултата под тачком 3.2.1.6. Такође указујемо да је за спровођење препорука НПМ опредељено је око 30.000 еура мање средстава него за активност под тачком 3.2.1.5. те стога предлажемо да још једном размотрите предвиђене ресурсе за ове активности.
У вези са планираним активностима за прелазно мерило 3.4.3. Србија унапређује положај особа са инвалидитетом, између осталог кроз пуну примену Конвенције УН о правима лица са инвалидитетом и пажљиво прати своје резултате Заштитник грађана указује да код Индикатора под 4. треба прецизирати да се исти односи само на поступање према  особама са инвалидитетом у затвореним установама тј. местима лишења слободе.

Код активности под тачком 3.4.3.2. Појачати надзор над животним условима у установама социјалне заштите и психијатријским болницама у складу са новом Стратегијом менталног здравља, Заштитник грађана прецизира да Стратегија менталног здравља није усвојена већ је донет Програм о заштити менталног здравља у Републици Србији за период 2019-2026. године („Службени гласник РС“, број 84/2019).

Поред тога, мишљења смо да уместо активности тачком 3.4.3.2. Појачати надзор над животним условима у установама социјалне заштите и психијатријским болницама у складу са новом Стратегијом менталног здравља треба предвидети активност: „Унапређење услова смештаја и других животних услова у установама социјалне заштите и психијатријским болницама у складу са упућеним препорукама НПМ из извештаја о посетама тим установама и препорукама из извештаја CPT”.

У вези са тачком 3.4.3.3. Заштитник грађана указује да је донета Стратегија унапређења положаја особа са инвалидитетом у Републици Србији за период од 2020. до 2024. године („Службени гласник РС”, број 44/2020).
 
Усвајање измена и допуна Породичног закона са циљем укидања постојећег система потпуног лишења пословне способности, кроз увођење модела „доношења одлука уз подршку“ и усвајање измена и допуна Закона о ванпарничном поступку, с тим што указујемо на неопходност да се планирани рок спровођења активности на измени нормативног оквира скрати тако да се уместо II квартала 2021. године планира IV квартал 2020. године. Наведено из разлога хитности, јер ни после више од 10 година од ратификације Конвенције о правима особа са инвалидитетом нису створени услови који би омогућили остваривање права особа са менталним тешкоћама на једнакој основи са другима.  

У вези са Прелазним мерилом 3.4.4. у делу који се односи на обезбеђивање обуке за рад са малолетним преступницима, као и кроз унапређивање алтернативних санкција за малолетна лица и мере за реинтеграцију малолетних преступника у друштво, као  индикатори утицаја предвиђени су и: побољшање услова за малолетнике лишене слободе (посебно за малолетнике у притвору) до 2021 кроз приступ квалитетном образовању и побољшаним садржајима за слободно време, и спровођење јасних процедура за припрему малолетника за отпуст, као и усвајање смерница центрима за социјални рад за подршку реинтеграцији малолетника пуштених из казнено-поправних установа. Потребно је размотрити/уврстити и Извештај НПМ/ЗГ као индикатор утицаја у којем се констатује побољшање животних услова, третманског рада и пост-пеналног прихвата. Позитивно је што су као индикатори наведени Извештај Европског комитета за спречавање мучења и нехуманог или понижавајућег поступања или кажњавања у коме се наводи напредак Србије у вези са правима малолетника лишених слободе и Годишњи извештај Заштитника грађана констатује унапређен ниво остваривања права детета. 

Заштитник грађана поздравља планирану активност под тачком 3.4.4.2. Унапређивање услуга подршке за децу, одрасле и старе особе са интелектуалним сметњама и њихове породице, у циљу превенције институционализације кроз: организовање дневних боравака; организовање инклузивних радионица; укључивање деце са развојним сметњама која су у ризику од издвајања из породице у постојеће услуге у заједници; организовање услуга за рану рехабилитацију деце са сметњама у развоју и за подршку останку у породичном окружењу; организовање мреже клубова инклузивних садржаја у локалним заједницама за децу и одрасле и старе са интелектуалним сметњама и родитеље и организовање едукативних радионица за родитеље за одговорно родитељство и учешће у рехабилитацији детета са сметњама у развоју. За све наведено, осим редовних средстава нису планирана додатна средства у буџету. 

Код активности под тачком 3.4.4.3. треба размотрити могућност да се код набрајања циљева додају следеће речи: „у циљу подршке ЛГБТИ деци и њиховим родитељима“ како би се избегло одбацивање ЛГБТИ деце од стране породице и интернализована хомофобија. Наиме, у својим редовним годишњим извештајима Заштитник грађана је више пута указивао да се уочава појава да младе ЛГБТИ особе, након што родитељи и чланови њихових породица сазнају за њихову сексуалну оријентацију и родни идентитет, буду одбачене од породице због чега су принуђене да напусте своје домове. Многе од ових особа из тог разлога напуштају школовање, а како су незапослени и без великих могућности запошљавања, често живе на улици. У Републици Србији у овом тренутку не постоје сигурне куће или друге услуге привременог збрињавања, нити друге мере и услуге за младе ЛГБТИ особе у оваквој ситуацији. 

Посебно су значајне активности планиране под тачком 3.4.4.6. Унапредити квалитет рада са корисницима на институционалном смештају у циљу ефикаснијег укључивања у заједницу кроз: пружање психосоцијалне подршке за друштвену реинтеграцију; организовање контаката ван установе и укључивање у локалне услуге подршке попут дневних боравака и клубова и укључивање у културне и спортске манифестације и кампове. Али за исте нису опредељена средства већ је наведено да су „трошкови непознати у овом моменту“. Потребно је сачинити анализу и определити трошкове, а као показатељ резултата уврстити Извештај НПМ у којем се констатује унапређење квалитета рада са корисницима у том погледу.

Такође, веома значајна активност је под тачком 3.4.4.7. Унапређење постојећих ресурса у великим и малим резиденцијалним установама за децу и израда препорука о томе на који начин они могу бити употребљени у процесу преласка са институциналне на заштиту у заједници кроз усвајање Стратегије деинституционализацијe и рaзвој услуга у заједници. Иако је планирани рок IV квартал 2020. године, активност није праћена дефинисањем потребних средстава, тако да није јасно на који ће се начин спровести активност и постићи резултат. 

За планирану активност под тачком 3.4.4.16. Израда и примена специјализованих програма третмана и програма припреме за отпуст малолетних учинилаца кривичних дела, требало би као показатељ уврстити Извештај НПМ у којем се констатује адекватна примена специјализованих програма третмана и припреме за отпуст малолетних учинилаца кривичних дела у свим заводским установама у којима су смештени малолетни учиниоци кривичних дела.

Под тачком 3.5.1.12. планирано је спровођење обука полицијских службеника, тужилаца заменика тужилаца и судија у погледу остваривања чвршћих процесних гаранција у пракси. Предлажемо да Извештај НПМ/ЗГ у којем се констатује напредак у том погледу буде један од показатеља резултата. 

Потребно је планирати и измену Кривичног законика ради усклађивања са чланом 1. Конвенције против тортуре и других сурових, нељудских или понижавајућих казни и поступака.

	ЗАМЕНИК ЗАШТИТНИКА ГРАЂАНА

Јелена Стојановић

